Radu Ștefan Bănică (22 de ani) a dorit să impresioneze, la debutul muzical, și a și reușit, cu noul său videoclip, ”Samsara”, în care face pe mortul, așezat într-un coșciug, conform scenariului. Iată ce spun, în exclusivitate pentru Playtech Știri, Radu Ștefan Bănică, dar și Elena Merișoreanu, care îl cunoaște pe nonconformistul artist, încă de când era de-a șchioapă, despre sinistrele cadre.
Radu Ștefan Bănică a vrut să șocheze, cu noul său videoclip, ”Samsara”, iar rezultatele au fost pe măsura așteptărilor, căci cadrele, în care el face pe mortul, într-un coșciug, i-au speriat pe internauți. Contactat de reporterul Playtech Știri, Radu ne-a vorbit despre acest proiect muzical îndrăzneț:
”Nu mi-a fost frică să stau o oră în sicriu, la filmările videoclipului. La urma-urmei este un rol, iar eu sunt actor”.
Radu Ștefan Bănică Junior, care a colaborat la acest videoclip, intitulat ”Samsara”, cu artistul Juno, a mai menționat:
”Samsara reprezintă o nouă eră în cariera muzicală. Este un proiect îndrăzneț, cinematic și excentric. Avem multe momente șocante în videoclip și a fost o provocare interesantă pentru noi să le executăm. Trebuie neapărat să vedeți videoclipul ca să înțelegeți despre ce e vorba”.
Solista de muzică populară Elena Merișoreanu este de părere că Radu, la valoarea lui artistică și la numele faimos pe care îl poartă, nu ar fi fost nevoit să șocheze în acest fel. Prin intermediul Playtech Știri, ea îi amintește de o mai veche superstiție:
”Eu, una, nu aș filma într-un coșciug, m-aș teme groaznic să fac pe moarta. Iar pe la țară, pe la români, este și o superstiție, se spune că nu e bine să te așezi într-un sicriu căci aduce mari belele.
Poate că nu el a avut ideea asta sinistră, aici poate fi vorba despre un regizor, despre o casă de producție, probabil că nu este este alegerea lui, artiștii nu sunt de capul lor. Oricum, eu îl știu pe Radu de mic, este un băiat frumos și talentat, precum tatăl și bunicul lui. Îi doresc succes, în teatru și în muzică, este foarte muncitor, foarte serios!”.
Fanii artistului s-au întrecut în comentarii amuzante, pe contul de Facebook al artistului, acolo unde Radu Ștefan Bănică și-a postat câteva cadre de la filmare, în care le zâmbește din coșciug:
”Prostii, postează orice!”, ”Nici nu se aștepta nimeni să fii inteligent” sau ”Doamne, ce rol ți-ai asumat, mă îngrijorezi!” sau ”Mai devreme sau mai târziu toți o să luăm loc în acea garsonieră”.